AIŠKINAMASIS RAŠTAS

Dėl Molėtų rajono savivaldybės tarybos 2020 m. gruodžio 17 d. sprendimo Nr. B1-305 „Dėl Molėtų rajono savivaldybės patikėjimo teise valdomo žemės sklypo Molėtų m., Melioratorių g. 20 nuomos ir papildomų sąlygų nustatymo“ pakeitimo

1. Parengto tarybos sprendimo projekto tikslai ir uždaviniai:

Sprendimo projekto tikslas – pakeisi 1,4160 ha ploto žemės sklypo (kadastro Nr. 6252/0007:115), Molėtų m., Melioratorių g. 20, nuomos sąlygą dėl pastatų ir statinių statybą leidžiančio dokumento gavimo terminą iš „per 12 mėnesių nuo valstybinės žemės sklypo nuomos sutarties pasirašymo dienos“ į „per 21 mėnesį nuo valstybinės žemės sklypo nuomos sutarties pasirašymo dienos“, t. y. iki 2023-05-09.

2. Siūlomos teisinio reguliavimo nuostatos:

Šiuo sprendimu teisinio reguliavimo nuostatos nenustatomos.

3. Laukiami rezultatai:

Pakeitus statybą leidžiančio dokumento gavimo terminą iš 12 mėn. į 21 mėn. Savivaldybė suteiks galimybę Nuomininkui vykdyti numatytą veiklą.

Nepakeitus statybą leidžiančio dokumento gavimo termino būtų stabdoma Nuomininko veikla, nutraukiama nuomos sutartis, vėl skelbiamas žemės sklypo nuomos konkursas. Vėluotų projekto „Verslui svarbios inžinerinės infrastruktūros sukūrimas Molėtų miesto apleistose teritorijose Melioratorių g. 20 ir 18C“, Nr. 07.1.1-CPVA-V-907-02-0004“ vykdymas. Administracija turi vykdyti sutartyje numatytus įsipareigojimus ir pritraukti investuotojus. Praėjus 4 metams nuo projekto finansavimo pabaigos, administracija turės pateikti informaciją, kurios pagrindu bus vertinama, ar pasiekti sutartyje numatyti įsipareigojimai: investicijos į su projektu susijusią teritoriją siekia 1 000 000 Eur ir investuotojai su projektu susijusioje teritorijoje bendrai sukūrė 15 darbo vietų.

4. Lėšų poreikis ir jų šaltiniai:

Lėšų poreikio nėra.

5. Kiti sprendimui priimti reikalingi pagrindimai, skaičiavimai ar paaiškinimai:

Sprendimo 4.2 papunktyje nustatyta, kad „Nuomininkas įsipareigoja per 12  mėnesių nuo valstybinės žemės sklypo nuomos sutarties pasirašymo dienos pastatų ir statinių statybai gauti statybą leidžiantį dokumentą. Dėl objektyvių, nuo nuomininko nepriklausančių priežasčių šis terminas gali būti pratęstas šalių raštišku susitarimu.”.

1,4160 ha valstybinio žemės sklypo, esančio Molėtų r. sav., Molėtų m., Melioratorių g, 20, nuomos sutartis Nr. A14-322 (toliau – Sutartis) pasirašyta 2021 m. rugpjūčio 10 d. Pagal Sprendimu nustatytą terminą Nuomininkas per 12 mėn. nuo valstybinės žemės sklypo nuomos sutarties pasirašymo, t. y. iki 2022-08-09 turėjo gauti pastatų ir statinių statybą leidžiantį dokumentą.

2023 m. sausio 31 d. gautas UAB „Ventmann“ (toliau – įmonė) prašymas, kuriame prašoma pakeisti nuomos Sutarties 7.2 sąlygą, kad „Nuomininkas įsipareigoja per 21  mėnesį nuo valstybinės žemės sklypo nuomos sutarties pasirašymo dienos pastatų ir statinių statybai gauti statybą leidžiantį dokumentą. Dėl objektyvių, nuo nuomininko nepriklausančių priežasčių šis terminas gali būti pratęstas šalių raštišku susitarimu.”. Įmonė nurodė priežastis:

5.1. dėl energetikos krizės įmonė keitė esminius projektinius įrenginius, pritaikant pastato stogą saulės baterijų įrengimui;

5.2. dėl užsitęsusių žemės sklypo reljefo formavimo darbų;

5.3. dėl vandens gręžinio likvidavimo darbų.